Kalahari-tragedie: Gesin uitgewis ná pa ook sterfDané en Hendri Carstens (Foto: Facebook) Nog ’n persoon is dood ná die brand wat Sondag in die vroeë oggendure by die Blinkwater Lodge naby die Kgalagadi-oorgrenspark in die Kalahari uitgebreek het. Agt lede van drie gesinne is in die brand dood. Hendri Carstens (37) het Sondagaand in die waakeenheid van die Christiaan Barnard-hospitaal in Kaapstad aan sy beserings beswyk. Hendri was die laaste oorlewende van sy gesin nadat sy vrou, Dané (32), en hul twee seuntjies, Pierre (5) en Magiel (3), in die brand gesterf het. Wilmien en Frans Davin saam met hul kinders Frans en Eliza. Eliza was ten tyde van dié foto nog ‘n baba. (Foto: Facebook) Inge Bauer (7) word steeds vermis. Haar ma, Madelein Bauer (36), het die brand oorleef, maar haar pa, Stefan (39), en suster Elré (4) het in voorval omgekom. Brig. Mohale Ramatseba, woordvoerder van die polisie, het bevestig dat polisielede vanoggend op die toneel is om na Inge te soek. Frans Davin (36) ontvang tans mediese behandeling in die Melomed-hospitaal in Bellville. Sy vrou, Wilmien, en die egpaar se eenjarige babaseuntjie, Ben, is ongedeerd ná die voorval. Hul ander twee kinders, Frans (5) en Eliza (3), het in die brand omgekom. Volgens Ramatseba sal ’n deskundige ook later vandag die toneel besoek om die oorsaak van die brand te bepaal. “Al wat ons in dié stadium weet is dat die lodge aan die brand geraak het terwyl die gaste geslaap het,” het Brian Scott, bestuurder van die Kgalagadi Lodge, vanoggend gesê. Stefan en Madelein Bauer saam met hul dogtertjies, Inge en Elré. (Foto: Facebook) Maroela Media het vroeër berig die gesinne het in ŉ houthuis met ŉ grasdak gebly ten tyde van die voorval. Twee van die vroue, vermoedelik Madelein en Wilmien, het glo met die baba uit die venster gespring toe hulle van die brand bewus geraak het. Daar word vermoed die pa’s het hul kinders probeer red. Die Carstens-gesin en die Davin-gesin is gemeentelede van die NG Kerk in Prince Alfred Hamlet naby Ceres en die Bauer-gesin is van die Op-die-Berg-gemeente in die Koue Bokkeveld. “Hulle was pragtige gesinne,” het ds. Jan Grobbelaar van die NG Kerk in Prince Alfred Hamlet vroeër gesê.